Ahmet Pašalić

**Ahmet Pašalić** je bosanskohercegovački košarkaški trener i bivši košarkaš. Rođen je 14. 9. 1993. godine u Srebrenici, Bosna i Hercegovina, a trenutno živi i radi u Sarajevu.

## Igračka karijera 
Ahmet Pašalić započeo je svoju igračku karijeru u omladinskim kategorijama KK Vogošća, gdje je prošao sve dobne selekcije od mini basketa do seniorskog tima za koji je debitovao sa 16 godina. Za prvi tim Vogošće igrao je od 2009 - 2011. godine, gdje su brojne povrede okončale njegovu igračku karijeru.

## Trenerska karijera 
Po savjetu doktora da prekine igračku karijeru počeo se baviti trenerskim poslom. Ubrzo poslije toga KK Vogošća mu je ponudila mjesto trenera omladinskog tima sa nepunih 18 godina. Prvo radno trenersko iskustvo stiče u kadetskoj selekciji KK Vogošća (U16), gdje je radio u periodu 2011. - 2014. godine. Nakon toga uslijedio8 je poziv iz KK Mladost Ilijaš, gdje je preuzeo vođenje seniorskog tima u A2 ligi Bosne i Hercegovine. U tom momentu imao je 21 godinu i bio je najmlađi trener u čitavoj ligi. Nakon trenerskog rada u sezoni 2015. godine dobija poziv iz KK Vogošća da preuzme vođenje seniorskog tima u A1 košarkaškoj ligi, gdje bilježi dobre rezultate. U prvoj sezoni tokom koje je trenirao ovaj tim ostvareno je drugo mjesto u regularnom toku sezone, a u playoffu ispadaju u polufinalu od KK Bosna Royal, koji će kasnije biti i prvak. U toj sezoni KK Vogošća igrala je najatraktivniju košarku, a ujedno je bila i najefikasniji tim u čitavoj ligi. Naredne sezone KK Vogošća bila je prvak i u regularnom dijelu sezone, a u playoffu nisu imali nijedan poraz. Time je ostvaren prelazak u košarkašku A-1 ligu Bosne i Hercegovine. Nakon ostvarene promocije u najkvalitetniji rang takmičenja, prelazi u KK Promo Donji Vakuf, gdje se zadržava jednu sezonu, a zatim naredne sezone prelazi u premijerligaša KK Student Mostar. Nakon jednogodišnje saradnje sa KK Student Mostar prelazi u KK Bosna Royal, gdje je trener i do danas. U prvoj sezoni vođenja kluba osvojena je A1 košarkaška liga Bosne i Hercegovine i prelazak u najkvalitetniji košarkaški rang Bosne i Hercegovine. U svojoj drugoj godini vođenja KK Bosna Royal, u sezoni 2020 - 2021, izboreno je četvrtfinale košarkaškog kupa Bosne i Hercegovie "Mirza Delibašić", gdje su u polufinalu igrali sa KK Igokea Aleksandrovac.

## Košarkaški kampovi i trenerski seminari 
Ahmet Pašalić je bio gostujući trener na brojnim košarkaškim kampovima u Bosni i Hercegovini, Srbiji, Hrvatskoj i Kini, gdje je unaprijeđivao košarkaške sposobnosti polaznika kampova u tim državama, počevši od šutiranja, driblinga, igranja odbrane pa sve do fizičke i taktičke pripreme. Također, bio je polaznik brojnih domaćih i internacionalnih trenerskih seminara od kojih se u prvom redu ističe onaj pod ingerencijom Košarkaškog Saveza Bosne i Hercegovine (KSBIH).

## Trenerski uspjesi i dostignuća 
* 1. mjesto u A1 ligi sa KK Vogošća u sezoni 2016/2017.
* 1. mjesto u A1 ligi sa KK Bosna Royal u sezoni 2019/2020.
* Polufinale košarkaškog Kupa BiH ˝Mirza Delibašić˝ u sezoni 2020/2021.

## Vanjski linkovi
*Sportske.ba
*Basket.ba
*Sportsport.ba

Kategorija:Biografije, Srebrenica
Kategorija:Bosanskohercegovački košarkaši
Kategorija:Bosanskohercegovački košarkaški treneri
Kategorija:Rođeni 1993.